**DIRECȚIA TRANSPORT RUTIER**

***Nr. 23991-4 /***

***Data: 06.08.2014***

**REFERAT DE APROBARE**

**a ordinului ministrului transporturilor pentru aprobarea Normelor privind autorizarea și controlul centrelor de pregătire şi perfecţionare profesională a personalului de specialitate din domeniul transporturilor rutiere**

În prezent, autorizarea și controlul centrelor de pregătire şi perfecţionare profesională a personalului de specialitate din domeniul transporturilor rutiere se face în baza dispoziţiilor Ordinului ministrului transporturilor nr. 794/2007, act normativ promovat în temeiul Ordonanţei de urgenţă a Guvernului nr.109/2005 privind transporturile rutiere.

Având în vedere că Ordonanţa de urgenţă a Guvernului nr.109/2005 privind transporturile rutiere a fost abrogată începând cu data de 4 decembrie 2011 şi că de la aceeaşi dată Inspectoratul de Stat pentru Controlul în Transportul Rutier îşi exercită atribuţiile, inclusiv în ceea ce priveşte controlul centrelor de pregătire şi perfecţionare profesională a personalului de specialitate din domeniul transporturilor rutiere, a rezultat necesitatea promovării unei noi reglementări în acest sens.

În acest context, s-a avut în vedere inclusiv simplificarea procedurii de autorizare a centrelor de pregătire şi perfecţionare profesională a personalului de specialitate din domeniul transporturilor rutiere prin posibilitatea prezentării documentaţiei aferente în format electronic, pe suport CD sau DVD, precum şi unele măsuri legate de monitorizarea video a activităţilor didactice (cursuri şi examene) desfăşurate în cadrul acestor centre. De asemenea s-a avut în vedere stabilirea unor prevederi mai clare pentru centrele de pregătire și perfecționare autorizate în alte state membre ale Uniunii Europene sau ale Spațiului Economic European, care prestează servicii în regim transfrontalier.

Având în vedere faptul că managerul centrului de pregătire și perfecționare are atribuții și responsabilități concrete legate de funcționarea centrului, se impune limitarea numărului de filiale, sucursale și puncte de lucru care pe care le poate conduce.

De asemenea având în vedere obligația cursanților de a participa la cursuri se impune stabilirea unei obligații pentru centrele de pregătire și perfecționare de a asigura condiții de confort care să permită efectuarea de către un cursant a 8 ore de pregătire zilnică.

Faţă de cele prezentate mai sus, vă rugăm a aproba ordinul ministrului transporturilor pentru aprobarea Normelor privind autorizarea și controlul centrelor de pregătire şi perfecţionare profesională a personalului de specialitate din domeniul transporturilor rutiere.

Cu respect,

Adriana Kalapis

Director